
ЕЎРАЗІЙСКАЯ ЭКАНАМІЧНАЯ КАМІСІЯ
САВЕТ


РАШЭННЕ

	«10» чэрвеня 2022 г.
	        № 90
	                г. Нур-Султан



Аб унясенні змяненняў у тэхнічны рэгламент 
Мытнага саюза «Аб бяспецы нізкавольтнага 
абсталявання» (ТР МС 004/2011)

У адпаведнасці з артыкулам 52 Дагавора аб Еўразійскім эканамічным саюзе ад 29 мая 2014 года і пунктам 29 дадатку № 1 да Рэгламенту работы Еўразійскай эканамічнай камісіі, зацверджанага Рашэннем Вышэйшага Еўразійскага эканамічнага савета ад 23 снежня 2014 г. № 98, Савет Еўразійскай эканамічнай камісіі вырашыў:
1. Унесці ў тэхнічны рэгламент Мытнага саюза «Аб бяспецы нізкавольтнага абсталявання» (ТР МС 004/2011), прыняты Рашэннем Камісіі Мытнага саюза ад 16 жніўня 2011 г. № 768, змяненні згодна з дадаткам.
2. Гэта Рашэнне ўступае ў сілу па сканчэнні 180 каляндарных дзён з даты яго афіцыйнага апублікавання.

Члены Савета Еўразійскай эканамічнай камісіі:

	Ад Рэспублікі
Арменія
	Ад Рэспублікі
Беларусь
	Ад Рэспублікі
Казахстан
	Ад Кыргызскай
Рэспублікі
	ад Расійскай
Федэрацыі

	


М. Грыгаран
	


І. Петрышэнка
	


Б. Султанаў
	А. Кажошаў
	А. Авярчук




ДАДАТАК
да Рашэння Савета 
Еўразійскай эканамічнай камісіі
ад 10 чэрвеня 2022 г. № 90


ЗМЯНЕННІ, 
якія ўносяцца ў тэхнічны рэгламент Мытнага саюза «Аб бяспецы нізкавольтнага абсталявання» (ТР МС 004/2011)

1. Па тэксце словы «гэты тэхнічны рэгламент Мытнага саюза» ў адпаведным склоне замяніць словамі «гэты тэхнічны рэгламент» у адпаведным склоне, словы «адзіная мытная тэрыторыя Мытнага саюза» ў адпаведным склоне замяніць словамі «мытная тэрыторыя Саюза» ў адпаведным склоне, словы «адзіны знак абарачэння прадукцыі на рынку дзяржаў – членаў Мытнага саюза» ў адпаведным склоне замяніць словамі «адзіны знак абарачэння прадукцыі на рынку Саюза» ў адпаведным склоне.
2. Пункты 2 і 3 прадмовы выкласці ў наступнай рэдакцыі:
«2. Гэты тэхнічны рэгламент распрацаваны з мэтай устанаўлення на мытнай тэрыторыі Еўразійскага эканамічнага саюза (далей – Саюз) адзіных абавязковых для прымянення і выканання патрабаванняў да нізкавольтнага абсталявання, а таксама забеспячэння свабоднага перамяшчэння нізкавольтнага абсталявання, якое выпускаецца ў абарачэнне на мытнай тэрыторыі Саюза.
3. Калі ў дачыненні да нізкавольтнага абсталявання прыняты іншыя тэхнічныя рэгламенты Саюза (Мытнага саюза), што ўстанаўліваюць патрабаванні да яго, то такое абсталяванне павінна адпавядаць патрабаванням усіх тэхнічных рэгламентаў Саюза (Мытнага саюза), дзеянне якіх на яго распаўсюджваецца.».
3. Пункт 2 артыкула 1 выкласці ў наступнай рэдакцыі:
«2. Гэты тэхнічны рэгламент не распаўсюджваецца на:
а) нізкавольтнае абсталяванне:
кіравальных устройстваў пашавых агароджаў;
спецыяльна прызначанае для выкарыстання на транспартных сродках паветранага, воднага, наземнага і падземнага транспарту;
спецыяльна прызначанае для гарантавання бяспекі ў сферы выкарыстання атамнай энергіі;
якое было ў выкарыстанні (эксплуатацыі);
якое ўваходзіць у сферу прымянення і падлягае пацвярджэнню адпаведнасці патрабаванням тэхнічных рэгламентаў Мытнага саюза «Аб бяспецы машын і абсталявання» (ТР МС 010/2011), «Бяспека ліфтаў» (ТР МС 011/2011) і «Аб бяспецы абсталявання для работы ў выбухованебяспечных асяроддзях» (ТР МС 012/2011), за выключэннем кабеляў, правадоў, шнуроў;
якое вырабляецца юрыдычнымі асобамі і фізічнымі асобамі, зарэгістраванымі ў якасці індывідуальных прадпрымальнікаў, не прызначанае для абарачэння на мытнай тэрыторыі Саюза, перадачы на безаплатнай аснове, прадастаўлення ў пракат, наём або арэнду;
б) медыцынскія вырабы;
в) абаронную прадукцыю для забеспячэння інтарэсаў абароны і бяспекі, у тым ліку прадукцыю, якая пастаўляецца па дзяржаўным абаронным заказе;
г) складнікі нізкавольтнага абсталявання (вузлы, камплектуючыя і кампаненты), якія пастаўляюцца вытворцам гэтага нізкавольтнага абсталявання на дагаворнай аснове, пры ўмове, што гэтыя складнікі не могуць быць даступныя спажыўцу (карыстальніку) інакш як у якасці ўбудаваных у нізкавольтнае абсталяванне, для якога яны прызначаны;
д) складнікі нізкавольтнага абсталявання (вузлы, камплектуючыя і кампаненты), бяспека якіх часткова або поўнасцю вызначаецца тым, як гэтыя складнікі ўбудаваны ў іншае электрычнае абсталяванне, і не можа быць ацэнена (выпрабавана) інакш, чым у складзе гэтага абсталявання (напрыклад, злучальнікі, абмотачныя правады, пячатныя платы, мікравыключальнікі, рэле, інтэгральныя схемы, дыскрэтныя паўправадніковыя прыборы, кандэнсатары, катушкі індуктыўнасці, рэзістары, фільтры і іншыя кампаненты для мантажу на пячатных платах або іншым спосабам унутры карпусоў або ахоўных абалонак).».
4. У артыкуле 2:
1) абзац трэці выкласці ў наступнай рэдакцыі:
«імпарцёр – зарэгістраваныя ва ўстаноўленым заканадаўствам дзяржавы-члена парадку на яго тэрыторыі юрыдычная асоба або фізічная асоба ў якасці індывідуальнага прадпрымальніка, якія заключылі з замежным вытворцам (прадаўцом) знешнегандлёвы дагавор на перадачу прадукцыі, ажыццяўляюць выпуск гэтай прадукцыі ў абарачэнне і (або) яе рэалізацыю на мытнай тэрыторыі Саюза і нясуць адказнасць за адпаведнасць прадукцыі патрабаванням тэхнічных рэгламентаў;»;
2) пасля абзаца трэцяга дапоўніць абзацамі наступнага зместу:
«нізкавольтнае абсталяванне – электрычнае абсталяванне, у якога на ўсіх уваходах і выхадах намінальнае напружанне (за выключэннем імпульснага напружання іскравога разраду) не перавышае 1000 В пераменнага току і 1500 В пастаяннага току;
нізкавольтнае абсталяванне, якое было ў выкарыстанні (эксплуатацыі) – нізкавольтнае абсталяванне з адным або некалькімі прыкметамі эксплуатацыі (забруджванні, знешняя і ўнутраная запыленасць, сляды ўздзеяння экстрэмальных тэмператур, вадкасцей або сонечных промняў, карозія, паціна, пацёртасці, драпіны, умяціны і іншыя пашкоджанні, парушаныя або змененыя перадпрадажныя наладкі і праграмы, вузлы, што падвергліся рамонту або замене, дэталі і кампаненты, адсутнасць пломбаў, стопараў, заглушак, ахоўных пакрыццяў, абалонак, футляраў і іншых элементаў, што выдаляюцца пры эксплуатацыі), якое прымянялася па прызначэнні спажыўцом (карыстальнікам), аб чым ёсць дакументальнае пацвярджэнне;»;
3) абзац чацвёрты выкласці ў наступнай рэдакцыі:
«намінальнае напружанне электрычнага абсталявання – уваходнае і (або) выхадное напружанне (дыяпазон напружанняў) электрычнага абсталявання, указанае вытворцам на гэтым абсталяванні і ў эксплуатацыйных дакументах на яго;»;
4) пасля абзаца пятага дапоўніць абзацам наступнага зместу:
«партыя нізкавольтнага абсталявання – сукупнасць адзінак нізкавольтнага абсталявання аднаго наймення і (або) абазначэння, якія выраблены на працягу пэўнага інтэрвалу часу ў аднолькавых вытворчых умовах і якія суправаджаюцца адным таварасуправаджальным дакументам;»;
5) пасля абзаца восьмага дапоўніць абзацам наступнага зместу:
«электрычнае абсталяванне бытавога прызначэння – электрычнае абсталяванне, прызначанае для прымянення спажыўцом (карыстальнікам) з мэтай, не звязанай з вытворчай, гандлёвай або іншай камерцыйнай дзейнасцю, у эксплуатацыйных дакументах на якое не ўтрымліваецца забароны на прымяненне ў быце.».
5. Па тэксце пункта 1 артыкула 3 словы «Мытнага саюза, ЕўрАзЭС» замяніць словамі «Саюза (Мытнага саюза)».
6. У артыкуле 4:
1) абзац другі выкласці ў наступнай рэдакцыі:
«неабходны ўзровень аховы ад паражэння электрычным токам;»;
2) у абзацы чацвёртым словы «вярчальнымі» замяніць словамі «якія рухаюцца».
7. У артыкуле 5:
1) у пункце 1:
у абзацы першым словы «(тып, марка, мадэль)», «і ўказаны ў прыкладзеных да яго эксплуатацыйных дакументах» выключыць;
у абзацы другім словы «(тып, марка, мадэль)» выключыць;
2) у сказе другім пункта 2 словы «(тып, марка, мадэль (пры наяўнасці))» выключыць;
3) у абзацы шостым пункта 4 словы «– устанаўленне патрабаванняў да іх» выключыць;
4) пункт 5 выкласці ў наступнай рэдакцыі:
«5. Эксплуатацыйныя дакументы выконваюцца на рускай мове і пры наяўнасці адпаведных патрабаванняў у заканадаўстве дзяржавы – члена Саюза на дзяржаўнай мове (дзяржаўных мовах) дзяржавы – члена Саюза, на тэрыторыі якога рэалізуецца прадукцыя. Літарныя таварныя знакі, уласныя імёны, назвы населеных пунктаў і іншыя найменні і рэквізіты ў эксплуатацыйных дакументах могуць падавацца на іншых мовах. Адзінкі вымярэння могуць падавацца з выкарыстаннем іх міжнароднага абазначэння.
Звесткі аб нізкавольтным абсталяванні бытавога прызначэння, прыведзеныя ў пункце 4 гэтага артыкула, павінны быць прадстаўлены на папяровым носьбіце. Да нізкавольтнага абсталявання бытавога прызначэння можа быць прыкладзены камплект эксплуатацыйных дакументаў на электронных носьбітах.
Эксплуатацыйныя дакументы, што ўваходзяць у камплект нізкавольтнага абсталявання небытавога прызначэння, могуць быць выкананы толькі на электронных носьбітах.
Калі аб’ём звестак, прадугледжаных пунктам 4 гэтага артыкула, дазваляе, то эксплуатацыйныя дакументы дапускаецца не складаць, а звесткі ўказваць на самім абсталяванні або на яго ўпакоўцы.».
8. У артыкуле 6:
1) у пункце 1 словы «Пералік стандартаў, у выніку прымянення якіх на добраахвотнай аснове забяспечваецца выкананне патрабаванняў тэхнічнага рэгламенту Мытнага саюза» замяніць словамі «пералік міжнародных і рэгіянальных (міждзяржаўных) стандартаў, а ў выпадку іх адсутнасці – нацыянальных (дзяржаўных) стандартаў, у выніку прымянення якіх на добраахвотнай аснове забяспечваецца выкананне патрабаванняў гэтага тэхнічнага рэгламенту»;
2) у пункце 2 словы «Пералік стандартаў, якія ўтрымліваюць правілы і метады даследаванняў (выпрабаванняў) і вымярэнняў, у тым ліку правілы адбору ўзораў, неабходныя для прымянення і выканання патрабаванняў тэхнічнага рэгламенту Мытнага саюза і ажыццяўлення ацэнкі (пацвярджэння) адпаведнасці прадукцыі» замяніць словамі «пералік міжнародных і рэгіянальных (міждзяржаўных) стандартаў, а ў выпадку іх адсутнасці – нацыянальных (дзяржаўных) стандартаў, якія ўтрымліваюць правілы і метады даследаванняў (выпрабаванняў) і вымярэнняў, у тым ліку правілы адбору ўзораў, неабходныя для прымянення і выканання патрабаванняў гэтага тэхнічнага рэгламенту і ажыццяўлення ацэнкі адпаведнасці аб’ектаў тэхнічнага рэгулявання».
9. У артыкуле 7:
1) у абзацах першым і другім пункта 4 і ў абзацы першым падпункта 6.2 пункта 6 словы «Адзіны рэестр органаў па сертыфікацыі і выпрабавальных лабараторый (цэнтраў) Мытнага саюза» замяніць словамі «адзіны рэестр органаў па ацэнцы адпаведнасці Саюза»;
2) у сказе першым абзаца першага пункта 9 словы «заканадаўствам Мытнага саюза» замяніць словамі «актамі, якія ўваходзяць у права Саюза»;
3) у пункце 11 словы «дзяржаў – членаў Мытнага саюза» замяніць словамі «дзяржавы – члена Саюза».
10. У пункце 5 артыкула 8 словы «Мытнага саюза, ЕўрАзЭС» замяніць словамі «Саюза (Мытнага саюза)».
11. Артыкул 9 прызнаць страціўшым сілу.
12. У дадатку да ўказанага тэхнічнага рэгламенту:
1) пункт 1 дапоўніць абзацамі наступнага зместу:
«аўтаматычныя ўстройствы кіравання бытавым электраабсталяваннем;
пульты і панэлі кіравання, кантролеры.»;
2) пункты 2–4 выкласці ў наступнай рэдакцыі:
«2. Персанальныя электронныя вылічальныя машыны (персанальныя камп’ютары):
персанальныя электронныя вылічальныя машыны, у тым ліку сістэмныя блокі;
апараты касавыя, у тым ліку тыя, якія працуюць сумесна з вылічальнай машынай.
3. Нізкавольтнае абсталяванне бытавога і офіснага прызначэння, якое падключаецца да персанальных электронных вылічальных машын:
сканары, прынтары і капіравальныя апараты (у тым ліку многафункцыянальныя ўстройствы);
маніторы;
крыніцы бесперабойнага сілкавання;
актыўныя акустычныя сістэмы;
мультымедыйныя праектары.
4. Інструмент электранагравальны.»;
3) пункт 7 дапоўніць словамі «, плаўкія засцерагальнікі, размеркавальныя прылады, пераключальнікі, кантактары, пускацелі»;
4) пункты 8 і 9 выключыць.

